Finkensilta

Finkensilta (ruots. Finkes bro) on vuonna 2025 valmistunut silta Helsingissä Nihdin ja Korkeasaaren välillä. Se on osa Kruunusillat-hanketta yhdessä Merihaansillan ja Kruunuvuorensillan kanssa. Finkensilta on nimetty Korkeasaaren eläintarhan ensimmäisen jääkarhun Finken mukaan. Finkensilta on 293 metriä pitkä ja 18 metriä leveä. Jalankulku- ja pyöräilyväylien korkeus sillan keskivaiheilla on korkeimmillaan 9,7 metriä merenpinnasta, ja sillan alituskorkeus on 6,9 metriä. Se on tyypiltään jatkuva jännitetty betoninen palkkisilta, jossa on kuusi välitukea. Sillalla on kaksi raitiovaunuraidetta, kaksi jalkakäytävää ja kaksisuuntainen pyörätie. Sillalla ei sallita moottoriliikennettä, mutta hälytysajoneuvot voivat käyttää sitä pelastustehtävissä. Finkensilta on otettu käyttöön vaiheittain. Aluksi se avattiin 7. elokuuta 2025 eläintarhan asiakkaille, ja 1. joulukuuta 2025 yleiselle jalankululle. Pyöräliikenne Finkensillalla sallittiin 18. huhtikuuta 2026 Kruunuvuorensillan avaamisen yhteydessä. Raitioliikenteen on määrä alkaa vuonna 2027. Rakennustyöt Finkensillan rakennustyöt alkoivat lokakuussa 2021 ensiksi noin 300-metrisen teräksisen ja puisen työsillan rakentamisella. Työsillan avulla rakennettiin välituet ja kansi. Sillan raudoitustöitä tehtiin suunnilleen neljä kuukautta. Terästä asennettiin yhteensä 450 tonnin edestä. Vesieristystöitä tehtiin keväällä 2023. Sillan varsinainen betonivalu tehtiin huhtikuussa 2023, ja se kesti neljä vuorokautta. Betonia valettiin yhteensä noin 4 700 kuutiometriä. Sillassa käytettiin erikoisvalmisteista 67 Mpa-lujuusluokan betonia, jonka on tarkoitus kestää paremmin meriveden vaikutusta sekä jatkuvaa jäätymistä ja sulamista. Finkensillan työsilta purettiin syksyllä 2023 ja sillan alittava vesiväylä avattiin veneilykauden alettua keväällä 2024. Kuvia Lähteet Aiheesta muualla Kuvia tai muita tiedostoja aiheesta Finkensilta Wikimedia Commonsissa